ఆందోళనతో..ఖర్చు తగ్గించేస్తున్నారు..
- అందుకే ఆర్థిక వ్యవస్థలో మందగమనం..
- వినియోగదారు విశ్వాసం సన్నగిల్లుతోంది
న్యూఢిల్లీ: దేశ ఆర్థిక వ్యవస్థలో ఇటీవల చోటు చేసుకుంటున్న మందగమనానికి గల అసలు కారణం రిజర్వు బ్యాంక్‌ ఆఫ్‌ ఇండియా(ఆర్బీఐ) సర్వేలో బహిర్గతమైంది. దేశంలోని పెద్ద బ్యాంక్‌ నిర్వహించిన సర్వేలో ఆర్థిక వ్యవస్థకు వెన్నెముక లాంటి వినియోగంలో తగ్గుదల వల్లే మందగమన పరిస్థితులు నమోదు అవుతున్నట్టు తేలింది. దేశ ఆర్థిక వ్యవస్థపై నెలకొన్న ఆందోళనలు, వీటి నేపథ్యంలో ఉద్యోగ అవకాశాలను గురించి పెరుగుతున్న భయాల నేపథ్యంలో ప్రజలు తన భవిష్యత్తు అవసరాల దృష్ట్యా వ్యయాలను గణనీయంగా తగ్గించుకుంటూ వస్తున్నారు. ఫలితంగా సెప్టెంబరులో 94.8 పాయింట్లుగా ఉన్న భారత వినియోగదారుల సూచీ తాజాగా 93.09కు దిగి వచ్చిందని ఆర్బీఐ తెలిపింది. బ్యాంకింగేతర విత్త సంస్థలు విత్త లోటుతో సంక్షోభాన్ని ఎదుర్కొంటున్నాయి, దీంతో రుణ వితరణ భారంగా మారింది.. దీంతో పండుగల సీజన్‌లో వస్తువులకు డిమాండ్‌ భారీగా పడిపోయింది. ఇటీవలి కాలంలో డిమాండ్‌ కొంత మేర పెరుగుతున్న సంకేతాలు అందుతున్నప్పటికీ.. ప్రజలు మాత్రం ఆర్థిక వ్యవస్థలోని పరిణామాలతో భవిష్యత్తుపై ఆందోళనగానే ఉంటున్నట్టుగా ఆర్బీఐ సర్వేలో తేలింది. ఉపాధి విషయంలో తక్కువ ఆశావాదం.. పెరుగుతున్న గృహ వ్యయం కారణంగా భవిష్యత్తు విషయంలో కూడా వినియోగదారుల విశ్వాస సూచీలో తక్కువ ఆశావాదమే కనిపిస్తోందని సర్వే నివేదక తేల్చింది. దేశంలోని దాదాపు 13 నగరాలలో ఆర్బీఐ ఈ సర్వేను నిర్వహించింది. తమ ఆదాయాల్లో స్వల్ప పెరుగుదల కనిపిస్తున్నా.. ధరల పెరుగుదల గురించి నిరాశావాదంతోనే ఉంటుండటం విశేషమని సర్వే తెలిపింది.
మీ స్నేహితులకు రికమెండ్ చెయ్యండి